
Tisztelt Képviselő-testület!

Martfű Város képviselő-testülete 2008 óta csatlakozik a Bursa Hungarica Felsőoktatási Önkormányzati ösztöndíjpályázathoz. 
A Bursa Hungarica Felsőoktatási Önkormányzati Ösztöndíjpályázat 2015. évre szóló pályázati kiírását közzétette az Emberi Erőforrás Támogatáskezelő.  Az új pályázati fordulóhoz való csatlakozásról a képviselő-testületnek döntenie kell. 
A pályázat a hátrányos helyzetű, szociálisan rászoruló martfűi felsőoktatásban részt vevő, fiatalokat támogatja, illetve azokat a középfokú tanulmányokat folytató utolsó éves tanulókat, akik tanulmányaikat felsőoktatásban kívánják folytatni. 
A pályázat három fázisú. Helyi önkormányzati támogatásból, megyei önkormányzati támogatásból és intézményi támogatásból áll.
A helyi önkormányzati és a megyei önkormányzati pályázati összeget a támogatáskezelő az előző két támogatás összegével megegyező mértékben, de legfeljebb 5000.-Ft összegben kiegészíti. Az önkormányzati rész összegét 2012-ben megduplázta az önkormányzat, havi 2.500.-Ft támogatás helyett 5.000.-Ft támogatást kapnak 10 hónapon keresztül a pályázók.
Az ösztöndíjpályázatra 2008 évben 17 pályázat érkezett, 2009 évben a pályázati kiírást követően már 30 felsőfokú oktatásban részt vevő pályázó jelentkezett az „A” típusú pályázatra, 1 középiskolás pályázó pedig „B” típusú pályázatot nyújtott be. 2010 évben „A” típusú pályázatra 39 főiskolás pályázott sikeresen. 2011-ben 40 felsőfokú tanulmányokat folytató martfűi diák kapott ösztöndíjat, míg 2012-ben 26 „A” típusú pályázat érkezett. 2013-ban 22 „A” és 1 „B” típusú pályázat érkezett, a pályázók 2013/2014-es tanév második félévében és 2014/2015-ös tanév első félévében összesen 10 hónapig részesültek és részesülnek támogatásban. Az önkormányzati részt 2014. január 31-ig és 2014. augusztus 31-ig utalta az önkormányzat. A 2014-ben elutalt összeg: 1.025.000.-Ft, melyből 75.000.-Ft visszautalásra került passzív félév miatti kiesés, hallgatói jogviszony megszűnés miatt, valamint hogy a „B” típusú pályázó nem nyert felvételt felsőfokú oktatási intézménybe.
Martfű Város Önkormányzata Képviselő-testületének Bursa Hungarica Felsőoktatási Önkormányzati Ösztöndíj helyi szabályairól szóló 29/2011.(IX.30.) rendelete szabályozza a pályázati feltételeket.
A megyei önkormányzat az elmúlt évi pályázatban nem részesítette a pályázóinkat támogatásban.

A martfűi pályázók a helyi támogatással és az intézményi támogatással együtt havi 10.000.-Ft. összegű ösztöndíjat kaptak, mellyel jelentős segítséget tudtunk a szociálisan rászoruló, felsőfokú tanulmányokat folytató martfűi fiataloknak nyújtani.
Fentiek alapján javaslom, hogy a 2015. évi pályázathoz is csatlakozzon az önkormányzat, melynek költségvetési fedezetét a költségvetésben tervezni kell.
Amennyiben a Képviselő-testület a továbbiakban is csatlakozik az ösztöndíjrendszerhez, úgy a polgármesteri hivatal a 2015-es fordulóra a pályázati felhívást, illetve a döntés előkészítést időben meg tudja kezdeni. A csatlakozással egyidejűleg az önkormányzat vállalja, hogy a pályázatok kezelését és a pályázatokról hozott döntést az erre a célra kialakított elektronikus rendszerben rögzíti. 
Kérem a Tisztelt Képviselő-testületet az előterjesztés megtárgyalására, és a mellékelt határozati javaslat elfogadására.
Határozati javaslat:

…/2014. (IX.18.) ö. határozat

a Bursa Hungarica Felsőoktatási Önkormányzati Ösztöndíjrendszerhez való csatlakozásról

1.
Martfű Város Önkormányzata csatlakozik a Bursa Hungarica Felsőoktatási Önkormányzati Ösztöndíjrendszer 2015. évi pályázati fordulójához.


A képviselő-testület felhatalmazza Dr. Kiss Edit polgármestert a csatlakozási nyilatkozat 
aláírására és a szükséges nyilatkozatok megtételére.


Felelős: Dr. Kiss Edit polgármester

Határidő: 2014. október 1.

2. Az ösztöndíjrendszer önkormányzati támogatási részét az önkormányzat 2015. évi 
költségvetésében tervezni kell. 


Felelős: polgármester


Határidő: 2015. évi költségvetés jóváhagyása

Erről értesülnek: 
1. Valamennyi Képviselő, Helyben
2. Martfűi Polgármesteri Hivatal Pénzügyi és Adóügyi Iroda

3. Jász-Nagykun-Szolnok Megyei Kormányhivatal
4. Irattár 
Martfű, 2014. szeptember 8.

